**Prifysgol Metropolitan Caerdydd**

**Cyfarfod Arbennig o Fwrdd y Llywodraethwyr**

**4.30pm, dydd Llun 8 Mehefin 2020**

**Cyfarfod a gynhaliwyd o bell drwy Microsoft Teams**

**Cofnodion Agored wedi'u Cadarnhau**

**Yn bresennol:** Y Farwnes Finlay o Landaf (Cadeirydd a Llywodraethwr Annibynnol), yr Athro Cara Aitchison (Llywydd ac Is-ganghellor), Nicola Amery (Llywodraethwr Cyfetholedig), Nick Capaldi (Cyd-gadeirydd a Llywodraethwr Annibynnol), Keira Davies (Llywodraethwr Myfyrwyr), Amy-Louise Fox (Llywodraethwr Myfyrwyr), Sian Goodson (Cyd-is-gadeirydd a Llywodraethwr Annibynnol), Sheila Hendrickson-Brown (Llywodraethwr Annibynnol), Umar Hussain MBE (Llywodraethwr Annibynnol), Dr Malcolm James (Llywodraethwr Staff Academaidd), Dr Stephen Jackson (Llywodraethwr Cyfetholedig), Ruth Marks MBE (Llywodraethwr Annibynnol), Paul Matthews (Llywodraethwr Annibynnol), Menai Owen-Jones (Llywodraethwr Annibynnol), Dr Katie Thirlaway (Llywodraethwr y Bwrdd Academaidd), Dr Chris Turner (Llywodraethwr Annibynnol), David Warrender (Llywodraethwr Annibynnol) a Denn Yearwood (Llywodraethwr Staff Gwasanaethau Proffesiynol).

**Yn bresennol hefyd:** Dr Jacqui Boddington (y Dirprwy Is-ganghellor Ymgysylltu â Myfyrwyr), John Cavani (Cyfarwyddwr Marchnata a Chysylltiadau Allanol), Christine Fraser (Ysgrifennydd y Brifysgol a Chlerc y Bwrdd Llywodraethol), yr Athro Sheldon Hanton (Dirprwy Is-ganghellor Ymchwil ac Arloesi), David Llewellyn (Prif Swyddog Adnoddau), yr Athro Leigh Robinson (Dirprwy Is-ganghellor Partneriaethau ac Ymgysylltiad Allanol) a Greg Lane (Ysgrifennydd Cynorthwyol y Brifysgol) (cofnodion).

**1879. Ymddiheuriadau am Absenoldeb (eitem 1 ar yr agenda)**

Cafwyd ymddiheuriadau gan Gareth Davies (Llywodraethwr Cyfetholedig), yr Athro Kelechi Nnoaham (Llywodraethwr Annibynnol), Mike Fishwick (Llywodraethwr Annibynnol) a Scott Waddington (Llywodraethwr Annibynnol).

Hysbysodd y Cadeirydd y Bwrdd y byddai Nicola Amery yn ymddeol fel Llywodraethwr ar ddiwedd y mis ac mai hwn oedd ei chyfarfod Bwrdd diwethaf. Diolchodd y Cadeirydd i Ms Amery ar ran y Bwrdd am ei gwasanaeth chwe blynedd fel Llywodraethwr ac yn ystod y cyfnod hwnnw bu'n gwasanaethu fel Is-gadeirydd y Bwrdd, Cadeirydd y Pwyllgor Taliadau a Chadeirydd y Pwyllgor Adnoddau. Dymunodd y Cadeirydd yn dda iddi at y dyfodol.

**1880. Datganiadau o Wrthdaro Buddiannau (eitem 2 ar yr agenda)**

Ni chafwyd unrhyw ddatganiadau o wrthdaro buddiannau.

**1881. Cofnodion Agored y Cyfarfod Blaenorol: Dydd Mercher 6 Mai 2020 (eitem 3 ar yr agenda)**

**Cywirdeb**

**Penderfynodd y Bwrdd:**

**1. Gymeradwyo cofnodion agored y cyfarfod a gynhaliwyd ddydd Mercher 6 Mai 2020 fel cofnod cywir.**

 **Materion yn Codi**

Nid oedd unrhyw faterion yn codi.

**1882. Cynllun Effaith ac Adfer Covid-19 (eitem 4 ar yr agenda)**

Wrth gyflwyno'r eitem, mynegodd y Cadeirydd ddiolchiadau'r Bwrdd i'r Is-ganghellor, Aelodau'r Grŵp Gweithredol, rheolwyr a staff am eu holl ymdrechion wrth ddelio â'r gofynion a'r heriau a ddaeth yn sgil Covid-19. Dywedodd y Cadeirydd fod ymateb y Brifysgol i'r pandemig wedi bod yn eithriadol.

Rhoddodd yr Is-ganghellor ddiweddariad llafar i'r Bwrdd ar Gynllun Effaith ac Adfer Covid-19. Hysbysodd yr Is-ganghellor y Bwrdd fod y Brifysgol wedi diwygio ei hymateb rheoli i ganolbwyntio ar barhad busnes a mabwysiadu dull graddol gan alluogi rhai staff i ddychwelyd i'r campws. Fodd bynnag, pwysleisiodd yr Is-ganghellor mai'r sefyllfa ddiofyn fyddai i'r Brifysgol gefnogi gweithio o bell gan staff ar gyfer y flwyddyn academaidd nesaf.

Dywedodd yr Is-ganghellor fod deddfwriaeth cadw pellter cymdeithasol yng Nghymru yn ogystal â chyngor gan y Llywodraeth ynglŷn ag ail-agor cyfleusterau wedi llywio ymagwedd y Brifysgol gan ei bod yn paratoi i staff hanfodol ddychwelyd pan fyddai mesurau cyfyngiadau symud yn cael eu lleddfu, yn ogystal â llywio penderfyniadau ynghylch cynlluniau dysgu ac addysgu ar gyfer 2020-21. Eglurodd yr Is-ganghellor fod gwaith yn cael ei reoli drwy ddau Grŵp Gweithredol - un yn arwain ar gynlluniau ar gyfer y flwyddyn academaidd newydd, a Grŵp Cynllunio arall yn rheoli ymateb cyffredinol y Brifysgol i'r pandemig.

Eglurodd yr Is-ganghellor fod gan y Grŵp Cynllunio nifer o ffrydiau gwaith i atgyfnerthu gwaith parhaus ar draws y Brifysgol a sicrhau ei fod wedi'i baratoi'n briodol ar gyfer y flwyddyn academaidd nesaf - yn enwedig dechrau'r tymor ar ddydd Llun 5 Hydref 2020. Byddai gwaith y grŵp yn galluogi'r Brifysgol i ymateb yn effeithiol i achosion pellach posibl a chyfyngiadau symud cysylltiedig.

Dywedodd yr Is-ganghellor fod ffrydiau gwaith y Grŵp Cynllunio yn cynnwys:

Asesiadau Risg Iechyd a Diogelwch: Bydd dull y Brifysgol o fynd ati i ddychwelyd yn raddol yn cael ei arwain gan asesiadau risg; bydd angen i bob Ysgol ac uned ymgymryd â'r broses hon a bydd y Brifysgol yn blaenoriaethu'r meysydd hynny sy'n ymwneud â myfyrwyr sy'n dychwelyd i'r campws yn ogystal â'r rhai a all gefnogi ymateb y Brifysgol i'r pandemig a'i iechyd ariannol.

Canllawiau wedi'u Diweddaru ar gyfer Rheolwyr a Staff: Bydd hyn yn rhoi arweiniad clir i staff ar ein dull gweithredu a sut y dylai rheolwyr ymdrin â thrafodaethau â staff am risgiau unigol (e.e. staff sy'n agored i niwed, staff â chyfrifoldebau gofalu) a gweithio o bell parhaus.

Gweithio o Bell: Roedd y Brifysgol yn diweddaru ei pholisi gweithio o bell i adlewyrchu amgylchiadau presennol a chynllunio ar gyfer y tymor canolig i'r hirdymor fel rhan o 'brosiect #beth nesaf?' y Brifysgol. Bydd hyn yn cynnwys cefnogaeth i'r newidiadau diwylliannol sydd wedi dod o ffyrdd newydd y Brifysgol o weithio.

Polisi Sgrinio Iechyd a Chadw Pellter Cymdeithasol: Roedd y Brifysgol yn datblygu ei dull o reoli diogelwch staff a myfyrwyr pan fyddant yn dychwelyd i'r campws, gan edrych ar arfer gorau yn y sector ac o fewn deddfwriaeth cadw pellter cymdeithasol Cymru.

Gwaith Ystadau: Mae rheolwyr ystadau a staff eisoes wedi bod ar y safle yn paratoi adeiladau ar gyfer cadw pellter cymdeithasol, gan gynnwys gorsafoedd hylendid, rheoli llif pobl drwy adeiladau, ac arwyddion gwell.

Diogelwch Myfyrwyr: Cysylltu â'r Grŵp Cynllunio Academaidd sy'n edrych ar ddysgu ac addysgu ar gyfer y flwyddyn academaidd nesaf, gan ystyried materion fel capasiti ystafelloedd ar gyfer gweithgareddau wyneb yn wyneb, a gweithgareddau cymdeithasol anacademaidd

Strategaeth Gyfathrebu: Caiff holl waith y Grŵp Cynllunio ei ategu gan strategaeth gyfathrebu gadarn a fydd yn rhoi diweddariadau clir a thryloyw i gynulleidfaoedd mewnol ac allanol ar sut mae'r Brifysgol yn rheoli'r risgiau ac yn addasu ei dulliau gweithredu.

Pwysleisiodd Ysgrifennydd y Brifysgol y byddai'r ffrydiau gwaith y mae'r Grŵp Cynllunio yn eu datblygu yn parhau i gael eu hadolygu'n barhaus gan droi at arfer gorau yn rheolaidd.

**Penderfynodd y Bwrdd:**

1. **Nodi'r diweddariad llafar gan yr Is-ganghellor ac Ysgrifennydd y Brifysgol a Chlerc Bwrdd y Llywodraethwyr ar Gynllun Effaith ac Adfer Covid-19 y Brifysgol.**

**1883. Parhau i Asesu Effeithiau Ariannol Covid-19 ar Flwyddyn Ariannol 2019-20 a Blwyddyn Ariannol 2020-21 (eitem 5 ar yr agenda)**

Adroddodd y Prif Swyddog Adnoddau y rhagwelir y byddai'r Brifysgol yn profi colled net yn ei incwm rhwng £4m a £12m ar gyfer y flwyddyn ariannol nesaf. Gan fod dealltwriaeth o'r sefyllfa/effaith wedi dod yn gliriach ers dechrau'r argyfwng, credir y byddai'r golled incwm net mewn gwirionedd rhwng £10m a £12m. Fodd bynnag, pwysleisiodd y Prif Swyddog Adnoddau fod gan y Brifysgol gyllid ardderchog o'i gymharu â phrifysgolion eraill yng Nghymru a bod hylifedd yn ddigon cryf i gynnal lefelau is posibl o ran recriwtio myfyrwyr dros y flwyddyn nesaf.

Dywedodd y Prif Swyddog Adnoddau y byddai'n dod â chyllideb dros dro ar gyfer 2020-21 i'r Bwrdd ar 13 Gorffennaf 2020 i'w hystyried. Yna byddai'r gyllideb derfynol yn cael ei rhoi i'r Bwrdd i'w chymeradwyo yn yr hydref (mewn gwirionedd yn ystod y flwyddyn) er mwyn dwyn i ystyriaeth newidiadau yn niferoedd recriwtio myfyrwyr a fydd yn eu tro yn cael effaith sylweddol ar gyllid cyffredinol y Brifysgol. Nododd y Prif Swyddog Adnoddau y byddai'r gyllideb yn cael ei gosod i gadw o fewn y concordat banc y cytunwyd arno. Er mwyn cyflawni hyn, byddai'r trosiant o weithrediadau'n cael ei osod ar £2.6m ar gyfer 2020-21. O ran cymhariaeth, cynghorodd y Prif Swyddog Adnoddau y byddai'r trosiant ar gyfer 2019-20 wedi bod yn £8.9m (cyn-Covid-19) gyda'r union drosiant yn £6.8 miliwn (ar ôl Covid-19) a'r trosiant ar gyfer 2018-19 yn £13 miliwn.

Tynnodd y Prif Swyddog Adnoddau sylw at y ffaith bod lefel o ansicrwydd o hyd a oedd yn ychwanegu at gymhlethdod y broses cynllunio ariannol ac amlinellodd y trefniadau diwygiedig yr oedd CCAUC wedi'u cyflwyno mewn perthynas â chyflwyno rhagolygon ariannol a chynllunio senario. Nododd y Prif Swyddog Adnoddau y byddai rhagolygon ariannol y Brifysgol yn cael eu cyflwyno i'r Bwrdd ym mis Gorffennaf i'w hystyried cyn y cyflwyno arfaethedig i CCAUC.

**Penderfynodd y Bwrdd:**

1. **Nodi adroddiad y Prif Swyddog Adnoddau ar yr Asesiad Parhaus o Effaith Ariannol Covid-19 ar Flwyddyn Ariannol 2019-20 a Blwyddyn Ariannol 2020-21.**

**1884. Recriwtio Myfyrwyr (eitem 6 ar yr agenda)**

Hysbysodd y Cyfarwyddwr Marchnata a Chysylltiadau Allanol y Bwrdd fod 'Diwrnod Agored Rhithwir' y Brifysgol a gynhaliwyd ar 4 Mehefin 2020 wedi denu dros 1100 o ymwelwyr unigryw a thros 300 o sgyrsiau byw gyda darpar fyfyrwyr. Nododd y Cyfarwyddwr fod dros 70 o fideos ar raglenni gradd wedi cael eu lanlwytho ar wefan y Brifysgol ar gyfer y Diwrnod Agored Rhithwir a bod modd cael gafael ar y fideos hyn ar-lein o hyd. Pwysleisiodd y Cyfarwyddwr fod y cyfathrebu gan yr Is-ganghellor i ddarpar ymgeiswyr wedi cael derbyniad arbennig o dda. Hysbyswyd y Bwrdd bod banc o Gwestiynau Cyffredin yn cael ei ddatblygu i gefnogi Diwrnodau Agored Rhithwir yn y dyfodol.

Dywedodd y Cyfarwyddwr o ran rhagamcan ar gyfer recriwtio israddedigion llawn amser fod y ffigurau diweddaraf gan UCAS ar 26 Ebrill 2020 yn dangos bod nifer y ceisiadau o flwyddyn i flwyddyn wedi codi 7.25% o gymharu â sefydliadau sy'n gystadleuwyr ar 1.25% a’r sector cyfan yn 0.89%. Ychwanegodd y Cyfarwyddwr fod ceisiadau gan fyfyrwyr o Gymru wedi codi o 9.3% a myfyrwyr o Loegr o 4.8%. Pwysleisiodd y Cyfarwyddwr fod cyfraddau trosi yn parhau i fod yn gryf a nodwyd bod rhaglenni newydd yn gwneud yn arbennig o dda.

Dywedodd y Cyfarwyddwr fod y rhagamcan recriwtio o ran ceisiadau ôl-raddedig, TAR a rhan-amser yn parhau ar y cyfan yn unol â'r flwyddyn flaenorol.

Hysbysodd y Cyfarwyddwr y Bwrdd fod pryderon wedi cael eu nodi yn dilyn cyhoeddi Mesurau Rheoli Niferoedd Myfyrwyr mewn perthynas â myfyrwyr sy'n hanu o Loegr. Dywedodd y Cyfarwyddwr fod posibilrwydd y gallai'r lefel yr oedd y terfyn wedi'i bennu darfu'n sylweddol ar gylch recriwtio israddedigion Cartref/yr UE sydd eisoes yn gythryblus. Dywedodd y Cyfarwyddwr fod strategaeth y Brifysgol o ehangu ei tharged daearyddol, cyn y cyhoeddiad, yn talu ar ei ganfed gyda chynnydd o 5% yn nifer y ceisiadau gan fyfyrwyr sy'n hanu o Loegr. Pwysleisiodd y Cyfarwyddwr fod y Mesurau Rheoli Niferoedd Myfyrwyr yn rhoi twf yn y farchnad hon mewn perygl ac y byddai cystadleuaeth yn dwysáu ymhellach i fyfyrwyr sy'n hanu o Gymru dros y misoedd nesaf.

Hysbysodd y Cyfarwyddwr y Bwrdd fod pryderon wedi cael eu codi ynglŷn â'r broses Clearing Plus lle bydd myfyrwyr sy'n mynd drwy system Clirio yn cael eu cyfarwyddo i wneud cais i brifysgolion â thariffau uwch. Dywedodd y Cyfarwyddwr y byddai'r Brifysgol yn parhau i lobïo yn erbyn y broses hon.

Gorffennodd y Cyfarwyddwr drwy gyfeirio at waith parhaus y Brifysgol drwy nosweithiau rhieni a chyswllt ysgolion. Byddai'r Brifysgol, gan gyfeirio at yr ansicrwydd presennol yn y farchnad swyddi, yn ceisio arddangos rôl a gwerth addysg uwch ac astudio pellach.

Cymeradwyodd y Cadeirydd y gwaith a wnaed i gefnogi Diwrnod Agored Rhithwir y Brifysgol a thynnodd sylw at y dull a ddilynwyd wrth roi sicrwydd i rieni y byddai'r Brifysgol yn gofalu am les academaidd a phersonol eu plant. Pwysleisiodd y Cadeirydd fod cynhesrwydd y neges a gyflëwyd bob amser yn bwysig ond ei fod yn arbennig o berthnasol ar hyn o bryd.

**Penderfynodd y Bwrdd:**

1. **Nodi diweddariad y Cyfarwyddwr Marchnata ac Ymgysylltu Allanol ar Recriwtio Myfyrwyr ar gyfer 2020-21.**

**1885. Cynllunio Academaidd 2020/21 (eitem agenda 7.1)**

Cyflwynodd y Dirprwy Is-ganghellor ymgysylltu â myfyrwyr ei hadroddiad a oedd yn tynnu sylw at yr heriau wrth baratoi ar gyfer cyflwyno rhaglenni ar gyfer y flwyddyn academaidd newydd. Roedd y gwaith paratoi yn cael ei oruchwylio gan y Grŵp Cynllunio Academaidd a oedd yn cynnwys cynrychiolwyr o dimau Rheoli Ysgolion, Gwasanaethau Cofrestrfa, y Gyfarwyddiaeth Gwella Ansawdd, yr Undeb Prifysgol a Choleg ac Undeb y Myfyrwyr.

Dywedodd y Dirprwy Is-ganghellor fod y grŵp wedi penderfynu y byddai'r Brifysgol yn sicrhau y bydd gwasanaethau dysgu, addysgu a chymorth myfyrwyr o ansawdd uchel yn parhau i gael eu darparu drwy gyfuniad o ddarpariaeth ar y campws a darpariaeth ar-lein ac y bydd pob myfyriwr yn elwa ar raglenni ar gyfer grwpiau bach gyda chymorth cyfoedion a rhaglenni dysgu unigol. Ychwanegodd y Dirprwy Is-ganghellor fod nifer o Wasanaethau Proffesiynol yn datblygu pecyn o weithgarwch ymgysylltu â myfyrwyr i redeg o gyfnod cynefino cyn cyrraedd hyd at dymor yr Hydref i gyd-fynd ag arlwy Academaidd y Brifysgol.

Sicrhaodd y Dirprwy Is-ganghellor y Bwrdd fod Cyfarwyddiaeth Gwella Ansawdd y Brifysgol yn darparu cymorth i Ysgolion wrth symud tuag at gyrsiau ar-lein ar gyfer blwyddyn academaidd 2020-21 tra'n cynnal ansawdd/safonau academaidd.

Dywedodd y Dirprwy Is-ganghellor fod y grŵp wedi cytuno ar gyfres o 10 egwyddor dylunio sydd angen eu dilyn ar gyfer pob rhaglen. Wrth ddatblygu'r egwyddorion hyn, roedd y Grŵp hefyd yn ymwybodol o lwythi gwaith a ragwelir i'r staff ar gyfer y flwyddyn academaidd 2020-21.

Amlygodd y Dirprwy Is-ganghellor y byddai gofynion cadw pellter cymdeithasol yn golygu y byddai defnydd theatrau darlithio yn lleihau'n sylweddol. Dywedodd y Dirprwy Is-ganghellor fod Ysgolion yn gweithio gyda Chyfarwyddwr yr Amgylchedd ac Ystadau i nodi'r defnydd priodol o'r ystâd. Nododd y Dirprwy Is-ganghellor y byddai'r gwaith o ddarparu rhaglenni ar y campws yn cael blaenoriaeth ar gyfer y swyddogaethau hynny na ellir eu cyflawni o gwbl neu na ellir eu cyflawni'n dda ar ffurf ddigidol. Nododd y Dirprwy Is-ganghellor hefyd y byddai'r Brifysgol, fodd bynnag, yn ceisio sicrhau ei bod yn darparu rhywfaint o gydraddoldeb o ran profiad i fyfyrwyr drwy sicrhau bod pob myfyriwr yn cael rhyw fath o brofiad dysgu angenrheidiol, buddiol a chofiadwy ar y campws.

Dywedodd y Dirprwy Is-ganghellor y byddai cymorth yn cael ei roi i fyfyrwyr newydd a rhai sy'n dychwelyd i fynd i'r afael â'r dull dysgu cyfunol newydd a oedd yn gorfod cael ei weithredu yn ôl gofynion Covid-19 a chadw pellter cymdeithasol. Byddai staff academaidd hefyd yn cael eu cefnogi i sicrhau eu bod yn gallu cyflwyno rhaglenni'n hyderus ac yn gwybod bod eu hiechyd a'u lles yn cael eu hystyried hefyd.

**Penderfynodd y Bwrdd:**

1. **Nodi'r wybodaeth ddiweddaraf gan y Dirprwy Is-ganghellor Profiad Myfyrwyr ar Gynllunio Academaidd ar gyfer 2020-21.**

**1886. Effaith Covid-19 ar Brofiad y Myfyriwr (eitem 7.2 ar yr agenda)**

Cyflwynodd y Dirprwy Is-ganghellor Ymgysylltu â Myfyrwyr ei hadroddiad yn amlinellu effaith Covid-19 ar brofiad myfyrwyr. Cadarnhaodd y Dirprwy Is-ganghellor fod myfyrwyr yn ymgysylltu â Gwasanaethau Myfyrwyr yn fwy nag yr oeddent cyn Covid-19, a bod nifer yr apwyntiadau i fyfyrwyr yn cynyddu'n sylweddol. Roedd apwyntiadau rhithwir wedi bod yn boblogaidd ac yn effeithiol ac yn debygol o barhau i gael eu cynnig yn y tymor hwy ôl-Covid-19.

Hysbysodd y Dirprwy Is-ganghellor y Bwrdd fod myfyrwyr, ar y cyfan, yn ymgysylltu â'u hastudiaethau mewn ffordd gadarnhaol ac yn mynd i'r afael â'r dull diwygiedig o ddysgu. Roedd y defnydd o wasanaethau cymorth yn amlygu ymrwymiad parhaus myfyrwyr i'w hastudiaethau.

Dywedodd y Dirprwy Is-ganghellor y bydd yr Arolwg Cenedlaethol o Fyfyrwyr a'r Arolwg o Fodlonrwydd Myfyrwyr yn cyhoeddi eu canlyniadau ddechrau mis Gorffennaf. Bydd y canlyniadau hyn yn cynnwys dadansoddiad o lefelau bodlonrwydd cyn ac ar ôl Covid-19/y cyfnod clo.

Hysbysodd y Dirprwy Is-ganghellor y Bwrdd fod problem benodol wedi'i nodi gan nad oedd gan rai Myfyrwyr Rhyngwladol ddigon o arian yn eu cyfrifon banc i gefnogi eu hastudiaethau parhaus fel y nodir yng ngofynion fisa'r DU. Roedd problem gydnabyddedig hefyd gyda myfyrwyr Cartref/UE o rai grwpiau economaidd. Oherwydd prinder swyddi achlysurol/rhan-amser, roedd rhai myfyrwyr yn cael trafferth yn ariannol i gynnal eu hunain wrth iddynt astudio.

Dywedodd y Dirprwy Is-ganghellor ei bod yn ymddangos hefyd bod myfyrwyr yn amharod i drefnu llety ar rent ar gyfer y flwyddyn academaidd 2020-21 oherwydd y byddai llawer o raglenni yn cael eu rhedeg yn rhithiol.

Dywedodd y Dirprwy Is-ganghellor fod tlodi digidol wedi cael ei nodi fel pryder gyda myfyrwyr o rai grwpiau economaidd heb fynediad rhesymol at Wi-fi a band eang. Yn ogystal, roedd rhai pryderon mwy cyfyngedig gan fyfyrwyr ynglŷn â mynediad at galedwedd TG.

Dywedodd Llywydd Undeb y Myfyrwyr fod Undeb Myfyrwyr Met Caerdydd wedi bod yn ymwneud yn helaeth â chefnogi myfyrwyr i ateb yr heriau a berir gan Covid-19. Roedd Undeb y Myfyrwyr wedi bod yn cefnogi myfyrwyr gyda phryderon ynghylch tai a chontractau tenantiaeth/rhentu wrth i niferoedd mawr o fyfyrwyr ddychwelyd adref.

Dywedodd Llywydd Undeb y Myfyrwyr fod myfyrwyr wedi mynegi pryderon ynghylch asesu a chanlyniadau modiwlau unigol. Ysgogwyd llawer o hyn gan ansicrwydd cychwynnol ac roedd lefelau pryder wedi gostwng ers hynny.

Nododd Llywydd Undeb y Myfyrwyr fod arwyddion cryf ar y cyfryngau cymdeithasol y gall myfyrwyr ddewis gohirio eu hastudiaethau am flwyddyn gan fod amheuon yn cael eu mynegi am ddysgu drwy ddulliau rhithwir a pheidio â chael y 'profiad llawn fel myfyriwr’.

Pwysleisiodd Llywydd Undeb y Myfyrwyr y dylai'r Brifysgol ganolbwyntio ar anghenion myfyrwyr sy'n dychwelyd a oedd wedi dod i arfer â dulliau penodol o weithio yn ystod blynyddoedd blaenorol. Roedd symud i ddysgu ar-lein neu ddysgu cyfunol yn wahanol iawn iddyn nhw ac roedd yna haeriad y gallai'r myfyrwyr hyn yn wir gael trafferth ymdopi â'r newidiadau yn fwy na myfyrwyr newydd.

Hefyd, roedd Llywydd Undeb y Myfyrwyr yn cynghori'r Brifysgol i ganolbwyntio ar ei myfyrwyr ôl-raddedig gan ei bod yn amlwg bod y farchnad swyddi wedi gostwng yn sylweddol oherwydd Covid-19.

Dywedodd Llywydd Undeb y Myfyrwyr fod cyfweliadau swydd ar gyfer cynrychiolwyr myfyrwyr ar gyfer y flwyddyn academaidd nesaf wedi'u hamserlennu a chadarnhawyd bod cyfnod sefydlu Llywydd newydd Undeb y Myfyrwyr, sef Mr Midhun Pavuluri, eisoes ar y gweill.

Hysbysodd Llywydd Undeb y Myfyrwyr y Bwrdd fod paratoadau helaeth yn cael eu gwneud i gefnogi 'Ffair y Glas Rhithwir' ym mis Medi 2020 a bod Is-Lywydd Undeb y Myfyrwyr yn cydweithio â thîm y we i gyflwyno digwyddiad llwyddiannus. Roedd gwaith pellach hefyd yn cael ei ystyried o ran y ffordd orau o ddarparu rhyw fath o brofiadau cymdeithasol diriaethol i fyfyrwyr newydd yn ystod y tymor cyntaf. O ran Cynllun Strategol y Brifysgol ei hun ac amcanion Undeb y Myfyrwyr, cydnabuwyd bod profiad myfyrwyr yn rhywbeth a oedd yn rhoi mantais i Met Caerdydd dros lawer o'i chystadleuwyr.

Wrth orffen tynnodd Llywydd Undeb y Myfyrwyr sylw'r Bwrdd at y datganiad roedd Undeb y Myfyrwyr wedi cyhoeddi ar ei wefan i gefnogi ymgyrch 'Black Lives Matter'.

**Penderfynodd y Bwrdd:**

1. **Nodi adroddiad y Dirprwy Is-ganghellor Ymgysylltu â Myfyrwyr ar Effaith Covid-19 ar Brofiad Myfyrwyr.**
2. **Nodi diweddariad llafar Llywydd Undeb y Myfyrwyr ar Effaith Covid-19 ar Brofiad Myfyrwyr.**

**1887. Cwestiynau a Thrafodaeth**

Diolchodd y Cadeirydd i'r Is-ganghellor ac aelodau'r Grŵp Gweithredol am roi diweddariadau clir a chynhwysfawr i'r Bwrdd ar ymateb y Brifysgol i heriau Covid-19. Cyn y cwestiynau a'r drafodaeth estynnodd y Cadeirydd wahoddiad i'r Dirprwy Is-ganghellor Partneriaethau ac Ymgysylltiad Allanol a'r Is-ganghellor Ymchwil ac Arloesi i roi'r wybodaeth ddiweddaraf ar lafar am feysydd eu portffolios.

Amlygodd y Dirprwy Is-ganghellor Partneriaethau ac Ymgysylltu Allanol fod y Brifysgol wedi rhoi trefniadau cadarn ar waith i gefnogi Myfyrwyr Rhyngwladol yn ystod yr argyfwng. Ers yr achosion o Covid-19, daeth yn amlwg nad oedd gan nifer o Fyfyrwyr Rhyngwladol ddigon o arian i gynnal eu hunain yn ystod eu hastudiaethau, fel y nodir gan ofynion fisa y DU. Roedd y cyfyngiadau symud a achoswyd gan Covid-19 wedi arwain at ddirywiad sylweddol yn y farchnad swyddi ran-amser/achlysurol yr oedd llawer o fyfyrwyr yn dibynnu arni i'w cefnogi yn ystod eu hastudiaethau. Roedd y Brifysgol yn gweithio gyda myfyrwyr i ddarparu cyngor cyfreithiol, i ganfod cymorth ariannol ac i roi cymorth ar drefniadau rhentu a llety. Fodd bynnag, roedd ychydig o Fyfyrwyr Rhyngwladol nad oedd ganddynt ddigon o arian ar ddechrau eu hastudiaethau ac felly nid oeddent yn bodloni'r rhagofyniad ar gyfer astudio yn y DU mewn gwirionedd. Mae'n debygol y byddai'r Myfyrwyr Rhyngwladol hyn yn cael eu tynnu oddi ar raglenni a'u cynghori i fynd adref.

Tynnodd y Dirprwy Is-ganghellor sylw at y ffaith bod y Brifysgol wedi rhoi neges gref i'w Myfyrwyr Rhyngwladol a oedd yn argymell eu bod yn teithio'n ôl i'w gwledydd cartref a bod y Cyngor Prydeinig wedi cefnogi'r ymagwedd a gymerwyd gan brifysgolion yn eang. Dywedodd y Dirprwy Is-ganghellor fod staff y Brifysgol yn cadw mewn cysylltiad rheolaidd â Myfyrwyr Rhyngwladol er mwyn sicrhau eu bod yn iawn o ran eu hastudiaethau academaidd a'u lles cyffredinol.

Dywedodd y Dirprwy Is-ganghellor Ymchwil ac Arloesi wrth y Bwrdd fod y Brifysgol wedi gwneud yn arbennig o dda yn yr Arolwg o Brofiad Ymchwil Ôl-raddedig (PRES) gyda chyfraddau boddhad myfyrwyr ychydig dros 90% - dyma'r gyfradd foddhad uchaf a gyflawnwyd ar gyfer Prifysgol Metropolitan Caerdydd o gryn dipyn.

Dywedodd y Dirprwy Is-ganghellor fod cynhyrchu incwm o brosiectau Ymchwil ac Arloesi yn gymysg yn dilyn yr achosion o Covid-19 gyda llwyddiant yn amrywio o brosiect i brosiect. Roedd y cyfyngiadau symud wedi arwain at darfu neu atal rhai prosiectau ymchwil ymarferol neu brosiectau â gwaith mewn labordy.

Dywedodd y Dirprwy Is-ganghellor mai'r dyddiad cau diwygiedig ar gyfer Fframwaith Rhagoriaeth Ymchwil (REF) 2021 oedd 31 Mawrth 2021 a bod yr holl adrannau perthnasol yn gweithio'n dda gyda'i gilydd ar waith a fyddai'n cael ei gynnwys yng nghyflwyniad REF y Brifysgol.

Gofynnodd Aelodau'r Bwrdd am eglurhad gan y Prif Swyddog Adnoddau ar ddull y Brifysgol o gynllunio senario ariannol. Cadarnhaodd y Prif Swyddog Adnoddau fod y Brifysgol yn paratoi ei chyllideb ar gyfer 2020-21 yn seiliedig ar gynllunio ar gyfer senario 'realistig' yn hytrach na'r 'achos gwaethaf'. Pwysleisiodd y Prif Swyddog Adnoddau ei bod yn bwysig nad oedd y Brifysgol yn cynllunio cyllideb a oedd yn gwneud toriadau diangen a fyddai'n llesteirio'r Brifysgol rhag atgyfnerthu a thyfu dros y blynyddoedd i ddod. Roedd y Prif Swyddog Adnoddau yn nodi bod y Bwrdd wedi cytuno yn ei gyfarfod diwethaf bod y Brifysgol yn rheoli ei gostau o ran recriwtio staff yn unol â'r broses a gytunwyd o'r newydd. Dim ond swyddi hanfodol fyddai'n cael eu llenwi. Tynnodd y Prif Swyddog Adnoddau sylw at y ffaith bod diswyddiadau gwirfoddol cynhwysfawr wedi cael ei gynnal yn haf 2017 a arweiniodd at leihad sylweddol mewn costau staff. Dywedodd y Prif Swyddog Adnoddau mai ychydig o werth sydd mewn ailadrodd hyn ar hyn o bryd gan na fyddai'n arwain at fawr ddim arbedion, os o gwbl. Yn hytrach, byddai'r Brifysgol yn ceisio adleoli staff neu ailddyrannu llwythi gwaith lle bo angen. Roedd y Prif Swyddog Adnoddau yn ailadrodd y gellid osgoi diswyddiadau drwy reoli recriwtio staff yn unol â'r broses y cytunwyd arni. Ychwanegodd yr Is-ganghellor fod gwahaniaeth sylweddol ar draws y prifysgolion yng Nghymru o ran beth fyddai'r sefyllfa waethaf i sefydliadau unigol. Roedd yn amlwg bod y sefyllfa waethaf ar gyfer Met Caerdydd yn 'sylweddol llai erchyll' na phrifysgolion eraill yng Nghymru. Cyfeiriodd yr Is-ganghellor Aelodau'r Bwrdd at yr adroddiad a gyhoeddwyd yn ddiweddar gan Ganolfan Llywodraethiant Cymru a dynnodd sylw at y ffaith bod Met Caerdydd yn unigryw am ei bod mewn sefyllfa ariannol gymharol gryf a allai wrthsefyll yr ansicrwydd ariannol a achoswyd gan Covid-19.

Tynnodd Aelodau'r Bwrdd sylw at y ffaith bod staff sy’n bobl dduon ac Asiaidd a lleiafrifoedd ethnig hyd at 4 gwaith yn fwy tebygol o ddioddef yn sgil Covid-19 a bod angen i'r Brifysgol ystyried hyn yn ei chynllunio/hadferiad ar gyfer blwyddyn academaidd 2020-21. Cadarnhaodd yr Is-ganghellor fod proses asesu risg y Brifysgol, a oedd yn rhoi ystyriaeth uniongyrchol i grwpiau agored i niwed, wedi mynd i'r afael â hyn. Roedd rheolwyr wedi cael arweiniad i'w helpu gyda thrafodaethau staff ynghylch a oedd dychwelyd i weithio ar y campws yn gwbl angenrheidiol neu'n ddymunol. Ailadroddodd yr Is-ganghellor mai'r peth mwyaf diogel i'w wneud yn y rhan fwyaf o achosion oedd parhau i weithio o bell. Daeth yr Is-ganghellor i ben drwy gynghori y byddai cyfyngiadau caeth ar nifer y staff y caniateir iddynt weithio ar gampysau'r Brifysgol ar unrhyw un adeg.

Nododd Aelodau'r Bwrdd y byddai'n rhaid i ddiogelwch TGCh y Brifysgol fod yn wydn gyda mwy o waith yn digwydd gartref ymhlith staff a myfyrwyr, ac y byddai angen i staff a myfyrwyr gael eu cefnogi mewn newid diwylliannol i'r hyn a fyddai'n 'normal newydd' parhaus. Tynnodd yr Is-ganghellor sylw at y ffaith bod y Cyfarwyddwr Gwasanaethau Pobl yn arwain prosiect newydd cyffrous y Brifysgol, sef '#bethnesaf?', a oedd yn edrych ar newid diwylliannol ar draws y sefydliad. Cafwyd ymgysylltiad rhagorol o ran y staff â'r prosiect hyd yn hyn, er ei bod yn dal yn gymharol gynnar. Wrth i'r prosiect fynd rhagddo, byddai cyfeiriad at adborth staff yn y broses cynllunio strategol. Dywedodd yr Is-ganghellor fod y newid i staff sy'n gweithio gartref wedi cael ei reoli'n dda o safbwynt TGCh a bod y broses bontio wedi bod yn llyfn. Roedd y gwaith o gynnal a chefnogi cydnerthedd TGCh yn parhau er mwyn helpu staff i weithio o gartref yn y tymor hir.

Tynnodd Aelodau'r Bwrdd sylw at y ffaith y byddai angen i'r Brifysgol ddatblygu dull neu strategaeth ddiwygiedig ar gyfer buddsoddi mewn TG er mwyn cefnogi gweithio o gartref yn ehangach dros y tymor hir. Mae'n anochel y byddai hyn yn golygu buddsoddiad gan y Brifysgol i gynnal asedau bywyd byr neu brynu offer i'w benthyg i staff. Cadarnhaodd y Prif Swyddog Adnoddau fod cronfa o dechnoleg yn cael ei rhoi ar fenthyg i staff a bod adran TG y Brifysgol yn gweithio tuag at ddarparu profiad technoleg unffurf i'r holl staff.

Holodd Aelodau'r Bwrdd pa mor dda yr oedd partneriaid Addysg Drawswladol y Brifysgol yn ymdopi â heriau Covid-19. Nododd y Dirprwy Is-ganghellor Partneriaethau ac Ymgysylltu Allanol fod y Brifysgol, drwy ei Chyfarwyddiaeth Ymgysylltu Byd-eang, yn gweithio gyda phartneriaid Addysg Drawswladol i'w cefnogi yn ôl yr angen. Fodd bynnag, roedd yn amlwg bod effaith Covid-19 yn wahanol ar draws amryw o bartneriaid gan fod graddau'r cyfyngiadau symud yn amrywio o wlad i wlad. Roedd yn amlwg, er bod gan rai partneriaid Addysg Drawswladol lwyfannau ar-lein soffistigedig, roedd eraill heb lwyfannau o'r fath. Roedd gan fyfyrwyr mewn rhai gwledydd broblemau o ran cael gafael ar offer TG addas. Dywedodd y Dirprwy Is-ganghellor fod y Brifysgol wedi cysylltu â holl fyfyrwyr a staff partneriaid Addysg Drawswladol i dynnu sylw at y wybodaeth a'r cymorth allweddol sydd ar gael. Dywedodd y Dirprwy Is-ganghellor hefyd ei bod yn rhagweld y byddai'r Brifysgol yn denu nifer dda o Fyfyrwyr Rhyngwladol ac y byddai'n cymharu'n ffafriol â phrifysgolion eraill sy'n cystadlu ar draws y DU. Fodd bynnag, roedd y Dirprwy Is-ganghellor yn pennu y gallai trefniadau cwarantîn arfaethedig y Llywodraeth gyflwyno rhai heriau yn nhymor yr hydref. Gorffennodd y Dirprwy Is-ganghellor drwy gynghori bod cyfle clir o hyd i sicrhau bod nifer rhesymol o Fyfyrwyr Rhyngwladol yn cael eu derbyn ar gyfer rhaglenni ôl-radd ym mis Ionawr 2021.

Ailadroddodd y Dirprwy Is-ganghellor Ymgysylltiad Myfyrwyr rai o'r trefniadau penodol a oedd wedi cael eu rhoi ar waith i gefnogi myfyrwyr o grwpiau difreintiedig yn ystod yr argyfwng ac roedd y Bwrdd yn croesawu'r ymagwedd a gymerwyd. Tynnodd y Dirprwy Is-ganghellor sylw at waith gwasanaeth cwnsela myfyrwyr y Brifysgol, a'r cymorth a ddarperir i roi mynediad rhesymol i fyfyrwyr at gyfarpar TG a Wi-fi. Dywedodd y Dirprwy Is-ganghellor fod staff o fewn y Brifysgol yn cymryd pob cam rhesymol i fonitro effaith andwyol Covid-19 gyda'r bwriad o sicrhau na fyddai'r bwlch cyrhaeddiad yn lledu ymhellach – roedd yn ei hanfod yn gyfuniad o ofal addysgegol a bugeiliol myfyrwyr. Cyfeiriodd y Dirprwy Is-ganghellor hefyd at broblemau eraill a oedd wedi'u nodi ar gyfer myfyrwyr difreintiedig, gan gynnwys llety myfyrwyr a mwy o ddibyniaeth ar drafnidiaeth gyhoeddus ar adeg anodd.

Diolchodd y Cadeirydd i Aelodau'r Bwrdd a'r Is-ganghellor ac aelodau'r Grŵp Gweithredol am eu cyfraniadau.

**1888. Cynllun Strategol: Adnewyddu mewn ymateb i Covid-19 (eitem 8 ar yr agenda)**

Cyflwynodd yr Is-ganghellor ei hadroddiad a oedd yn rhoi rhagor o fanylion am adnewyddu Cynllun Strategol y Brifysgol mewn ymateb i Covid-19. Byddai'r cynllun ar ei newydd wedd yn cwmpasu'r cyfnod rhwng 2020 a 2025 ac yn disodli'r Cynllun Strategol cyfredol sy'n cwmpasu'r cyfnod 2017/18 i 2022/23.

Nododd yr Is-ganghellor y broses a'r amserlen ar gyfer datblygu'r cynllun diwygiedig i'r Bwrdd ei ystyried a'i gymeradwyo. Dywedodd yr Is-ganghellor y byddai drafft cyntaf y cynllun ar ei newydd wedd yn cael ei gyflwyno ar 13 Gorffennaf 2020 ar gyfer sylwadau ac y byddai'r ail ddrafft/terfynol yn cael ei gyflwyno i'r Bwrdd ar 8Hydref 2020 i'w gymeradwyo'n llawn.

Eglurodd yr Is-ganghellor y byddai'r cynllun ar ei newydd wedd yn newid y pwyslais o Welliant, Arallgyfeirio a Thwf i Wella, Arallgyfeirio ac Atgyfnerthu. Rhagwelwyd y byddai'r 7 blaenoriaeth a 4 Colofn yn y Cynllun Strategol cyfredol yn cael eu cadw - er y byddai gwaith sylweddol yn cael ei wneud i ailddiffinio rôl y Brifysgol mewn perthynas ag adnewyddu'r economi yn seiliedig ar le a chydlyniant cymdeithasol. Roedd rhywfaint o ystyriaeth yn cael ei roi hefyd i 2 blaenoriaeth bellach posibl o ran Diwylliant a Llywodraethiant y Brifysgol i'w hargymell ar gyfer eu cynnwys yn y cynllun diwygiedig.

Dywedodd yr Is-ganghellor fod 'prosiect #bethnesaf' y Brifysgol dan arweiniad y Cyfarwyddwr Gwasanaethau Pobl yn edrych ar agweddau ar newid diwylliant ar draws y Brifysgol y gellir eu llywio drwy, ymhlith pethau eraill, y trefniadau gweithio oddi ar y campws presennol. Nododd yr Is-ganghellor fod morâl staff, hyder a theyrngarwch i'r sefydliad yn uchel wrth i'r Brifysgol gwrdd â heriau a gofynion a berir gan Covid-19.

Dywedodd yr Is-ganghellor hefyd y byddai Ysgrifennydd y Brifysgol yn arwain prosiect i symleiddio a moderneiddio trefniadau llywodraethu a gwneud penderfyniadau'r Brifysgol.

**Penderfynodd y Bwrdd:**

1. **Gymeradwyo'r broses a'r amserlen ar gyfer datblygu Cynllun Strategol ar ei newydd wedd.**
2. **Nodi'r wybodaeth ddiweddaraf gan yr Is-ganghellor ar ddatblygu Cynllun Strategol ar ei newydd wedd.**

**1889. Penderfyniadau gan y Pwyllgor Enwebiadau a Llywodraethu (eitem 9 ar yr agenda)**

Cyflwynodd Ysgrifennydd y Brifysgol a Chlerc Bwrdd y Llywodraethwyr adroddiad byr ar gyfarfod y Pwyllgor Enwebiadau a Llywodraethu a gynhaliwyd ar 29 Mai 2020. Rhoddwyd gwybod i'r Bwrdd bod y Pwyllgor wedi ystyried cynigion i'r Athro Kelechi Nnoaham ymddiswyddo fel Llywodraethwr Annibynnol ar ddiwedd ei dymor cyntaf ar 31 Gorffennaf 2020 oherwydd ei ymrwymiadau gwaith trwm ar hyn o bryd wrth ddelio â gofynion Covid-19 fel Cyfarwyddwr Gweithredol Iechyd y Cyhoedd ar gyfer Bwrdd Iechyd Prifysgol Cwm Taf Morgannwg. Roedd y Pwyllgor yn cefnogi'r hyn a gynigiwyd a chynghorwyd y dylid gwahodd yr Athro Nnoaham i ailymuno â'r Bwrdd yn haf 2021 yn barod ar gyfer dechrau'r flwyddyn academaidd 2021-22.

Hysbysodd Ysgrifennydd y Brifysgol y Bwrdd fod y Pwyllgor Enwebiadau a Llywodraethu wedi cymeradwyo diwygiadau i gylch gorchwyl Pwyllgorau lefel Llywodraethwyr i ddarparu ar gyfer newidiadau gofynnol yn yr aelodaeth.

Cyngor Ysgrifennydd y Brifysgol i'r Bwrdd oedd y byddai'r Pwyllgor Enwebiadau a Llywodraethu yn goruchwylio'r gwaith o ddatblygu cynigion ar gyfer yr Adolygiad arfaethedig o Effeithiolrwydd y Bwrdd a'r Pwyllgor. Byddai'r Bwrdd yn derbyn diweddariadau rheolaidd ar gynnydd oddi wrth y Pwyllgor a/neu'r Grŵp Adolygu Llywodraethwyr arfaethedig. Dywedodd Ysgrifennydd y Brifysgol y byddai gwaith cychwynnol ar gwblhau brîff adolygu i gaffael gwasanaethau ymgynghorydd allanol i gynnal yr adolygiad yn cael ei orffen cyn diwedd y flwyddyn academaidd gyfredol.

Adroddodd Ysgrifennydd y Brifysgol hefyd fod y Pwyllgor Enwebiadau a Llywodraethu wedi rhoi sylwadau ar y cynnig hyfforddi a datblygu presennol ac arfaethedig i bob Llywodraethwr. Roedd yr hyfforddiant a'r ymsefydlu ar gyfer Llywodraethwyr newydd wedi cael eu derbyn yn dda ac roedd tair sesiwn hyfforddi ar wahân i Lywodraethwyr wedi'u cynllunio ar gyfer 26 Mehefin, 29 Mehefin a 9Gorffennaf 2020.

**Penderfynodd y Bwrdd:**

1. **Gytuno y byddai'r Athro Kelechi Nnoaham yn peidio â bod yn Llywodraethwr Annibynnol ar 31 Gorffennaf 2020 ac yn cael gwahoddiad i ailymuno â'r Bwrdd o haf 2021.**
2. **Nodi'r adroddiad ar benderfyniadau a wnaed gan y Pwyllgor Enwebiadau a Llywodraethu yn ei gyfarfod ar 29 Mai 2020.**

**1890. Unrhyw Fater Arall (eitem 10 ar yr agenda)**

1. **Recriwtio Llywodraethwyr Annibynnol**

Dywedodd y Cadeirydd ei bod wedi cadeirio Panel Cyfweld ar Recriwtio Llywodraethwyr ar ddydd Gwener 5 Mehefin 2020 i gyfweld â'r Athro Myra Nimmo ar gyfer swydd Llywodraethwr Annibynnol. Dywedodd y Cadeirydd fod y cyfweliad wedi'i drefnu yn dilyn gwaith y Brifysgol gyda Minerva Executive Search i nodi a chanfod ymgeiswyr sydd â phrofiad sylweddol o addysg uwch. Dywedodd y Cadeirydd wrth y Bwrdd y bu hithau ar y Panel Cyfweld fel Cadeirydd y Bwrdd, ynghyd â'r Is-ganghellor, Mr Nick Capaldi yn Gyd-is-gadeirydd y Bwrdd ac Ysgrifennydd y Brifysgol. Dywedodd y Cadeirydd fod y panel cyfweld wedi cytuno'n unfrydol i argymell bod yr Athro Nimmo yn cael cynnig y rôl fel Llywodraethwr Annibynnol am gyfnod cychwynnol o dair blynedd. Hysbysodd y Cadeirydd y Bwrdd fod yr Athro Nimmo wedi gweithio o'r blaen fel Dirprwy Is-ganghellor a Phennaeth Coleg y Gwyddorau Bywyd a'r Amgylchedd ym Mhrifysgol Birmingham, a'i bod yn Athro Emeritws yno ar hyn o bryd. Ymhelaethodd y Cadeirydd fod gan yr Athro Nimmo gefndir academaidd mewn ffisioleg ymarfer corff a'i bod hefyd wedi gweithio gynt ym Mhrifysgol Strathclyde a Phrifysgol Loughborough. Hysbysodd y Cadeirydd y Bwrdd mai'r Athro Nimmo oedd Cadeirydd presennol Athletau Lloegr a'i bod hefyd wedi cynrychioli'r Alban yng Ngemau'r Gymanwlad a Phrydain Fawr yn y Gemau Olympaidd yn nisgyblaeth naid hir y merched.

**Penderfynodd y Bwrdd:**

1. **Benodi'r Athro Myra Nimmo fel Aelod Annibynnol o Fwrdd y Llywodraethwyr am dymor cychwynnol o 3 blynedd (o 9 Mehefin 2020 i 8 Mehefin 2023).**
2. **Cymeradwyo Cynllun Ffioedd a Mynediad ar gyfer Blwyddyn Academaidd 2021-22**

Hysbysodd y Cadeirydd y Bwrdd ei bod wedi cael cadarnhad gan CCAUC ar 27 Mai 2020 fod Cynllun Ffioedd a Mynediad y Brifysgol ar gyfer Blwyddyn Academaidd 2021-22 wedi'i gymeradwyo. Roedd y cynllun wedi'i gyflwyno i CCAUC o dan Gamau Gweithredu'r Cadeirydd ar 20 Mawrth 2020. Dywedodd y Cadeirydd mai dim ond yr adran sy'n ymwneud â lefelau ffioedd y mae angen i'r Brifysgol ei chyhoeddi ar hyn o bryd gan fod CCAUC wedi diwygio'n sylweddol y gofynion rheoleiddio ac adrodd a osodir ar brifysgolion yng Nghymru mewn ymateb i Covid-19.

**Penderfynodd y Bwrdd:**

1. **Nodi bod y Cynllun Ffioedd a Mynediad ar gyfer y Flwyddyn Academaidd 2021-22 wedi'i gymeradwyo gan CCAUC.**
2. **I gymeradwyo Ffurflen Sicrwydd Blynyddol ar gyfer Blwyddyn Academaidd 2019-19**

Hysbysodd y Cadeirydd y Bwrdd ei bod wedi cael cadarnhad gan CCAUC ar 4 Mehefin 2020 bod ei Bwyllgor Asesu Ansawdd yn fodlon gyda Ffurflen Sicrwydd Blynyddol y Brifysgol ar gyfer Blwyddyn Academaidd 2018-19 ac nad oedd angen cymryd unrhyw gamau pellach. Ychwanegodd y Cadeirydd y byddai'r wybodaeth yn y datganiad yn cael ei defnyddio fel sail i'r ymweliad tair blynedd nesaf â'r Brifysgol a phroses Adolygiad Risg Sefydliadol CCAUC.

**Penderfynodd y Bwrdd:**

1. **Nodi bod CCAUC wedi cymeradwyo'r Datganiad Sicrwydd Blynyddol ar gyfer Blwyddyn Academaidd 2019-19.**

**Busnes Cyfyngedig (Llywodraethwyr ac Ysgrifenyddiaeth yn unig)**

**1891. Cofnodion Cyfyngedig y Cyfarfod Diwethaf: Dydd Mercher 6 Mai 2020 (eitem 11 ar yr agenda)**

 **Cywirdeb**

**Penderfynodd y Bwrdd:**

1. **Gymeradwyo cofnodion cyfyngedig y cyfarfod a gynhaliwyd ddydd Mercher 6 Mai 2020 fel cofnod cywir.**

**Materion yn Codi**

Nid oedd unrhyw faterion yn codi. Cymeradwywyd y cofnodion cyfyngedig heb drafodaeth bellach.

 (Daeth y Cyfarfod Agored i ben am 6.03 pm)

 (Daeth y Cyfarfod Cyfyngedig i ben am 6.05 pm)